אנדי ויר

אנדרו "אנדי" טיילור ויר (באנגלית: Andrew Taylor Weir; נולד ב-16 ביוני 1972) הוא סופר אמריקאי. ספרו הראשון, "לבד על מאדים", זכה להצלחה רבה ועובד לסרט מצליח ונושא פרסים בשם "להציל את מארק וואטני". זוכה פרס על שם ג'ון קמפבל לסופר מתחיל בתחום המדע בדיוני לשנת 2016.

בצעירותו 
ויר גדל בקליפורניה. אביו היה פיזיקאי, ואמו מהנדסת חשמל. הוריו התגרשו כשהיה בן שמונה. וויר מספר כי בצעירותו אהב לקרוא ספרות מדע בדיונית קלאסית, כגון יצירותיו של ארתור סי. קלארק ואייזק אסימוב. בגיל 15, החל לעבוד כמתכנת במעבדות הלאומיות בסנדיה. וויר למד מדעי המחשב באוניברסיטת קליפורניה בסן דייגו, אולם לא השלים את הלימודים. הוא עבד כמתכנת במספר חברות תוכנה, כולל אמריקה און ליין, Palm  וBlizzard, שם הוא עבד על פיתוח משחק המחשב Warcraft II: Tides of Darkness

כתיבתו 
ויר החל לכתוב מדע בדיוני בשנות העשרים לחייו. בתחילה פרסם את עבודתו באתר האישי שלו. בין השנים 2001 ו-2008 הוא פרסם קומיקס ברשת בידורי שנקרא בשם קייסי ואנדי המתאר הרפתקאות של דמויות בסגנון "מדען מטורף" המבוססות עליו ועל חבריו (כגון הסופרת ג'ניפר ברוזק). כמו כן כתב קומיקס בשם חציית צ'שייר המתאר שילוב בין הרפתקאות אליס בארץ הפלאות, פיטר פן והקוסם מארץ עוץ. ההכרה עבור כתיבת הקומיקס עזרה לו לפתח את הקריירה שלו כסופר.

הוא ניסה לפרסם ספר ראשון בשם "גניבת הגאווה" (Theft of Pride), אולם הסיפור הקצר "הביצה"  הוא שהביא לו לראשונה תשומת לב ציבורית רבה. הסיפור זכה למספר עיבודים לווידאו ב-YouTube, מחזה בן מערכה אחת, והוא גם הבסיס לקונספט של Everybody, האלבום השלישי של הראפר האמריקאי LOGIC.

לבד על מאדים (The Martian)

הספר מתאר את עלילותיו של מארק וואטני, אסטרונאוט אמריקאי, שננטש לבד על מאדים, ועל מסעו וניסיונותיו לשרוד תקופה ממושכת. ויר החל לכתוב את הספר ב-2009. כיוון ששאף שהספר יהיה מדויק ככל שניתן מבחינה מדעית ויתבסס על טכנולוגיות קיימות, וויר למד אסטרודינמיקה ומכניקת מסלולים, התנאים על פני השטח של מאדים, היסטוריית הטיסות לחלל, ובוטניקה.

בתחילה הספר פורסם בצורה סדרתית באתר בחינם באתר האינטרנט שלו, ואז חלק מהקוראים ביקש לקבל את כל הספר זמין דרך אמזון קינדל. ויר מכר את הספר תמורת 99 סנט (כיוון שלא היה יכול למכור בחינם), והרומן הגיע לרשימת רבי המכר. ב-2013 פנה אל ויר סוכן והוא מכר את הזכויות של הספר להוצאת ספרים. הגרסה המודפסת, שעברה קצת עריכה מהמקור הקודם, הגיעה לרשימת רבי המכר של הניו יורק טיימס היישר למקום 12. הספר זכה לשבחים רבים ועובד לסרט "להציל את מארק וואטני" בכיכובו של מאט דיימון ובבימויו של רידלי סקוט.

ֱֱארטמיס

ספרו השני של ויר באורך מלא, ארטמיס, מתנהל בעיירה על הירח, בסביבות שנות 2080-2090.  הספר מספר אודות אישה צעירה בשם ג'אז, אשר עובדת כנושאת ציוד בעיירה היחידה על הירח, וגם לעיתים בהברחת סחורות מכדור הארץ. היא מוצאת את עצמה במרכזה של מזימה להשתלט על העיר. ב-26 בספטמבר 2017 הוכרז כי נרכשו הזכויות ליצור סרט מדע בדיוני המבוסס על הספר, בבימוים של פיל לורד וכריסטופר מילר.

פרויקט הייל מרי 

ספרו השלישי של ויר באורך מלא, הספר מגלגל את סיפורו של ריילנד גרייס שמוצא את עצמו ללא מודעות שהוא השורד היחיד במשימה נואשת להציל את כדור הארץ. הוא אפילו לא זוכר את שמו, שלא לדבר על אופי המשימה. כל מה שהוא יודע זה שהוא ישן הרבה זמן וכאשר התעורר מצא את עצמו בחללית במערכת שמש שכנה. כשזיכרונו מתחיל להתאושש, גרייס מבין שלפניו משימה בלתי אפשרית: עליו לפצח תעלומה מדעית כדי להתגבר על אירוע הכחדה המאיים על קיום המין האנושי. השעון מתקתק, האדם הקרוב ביותר רחוק ממנו שנות אור, והוא נאלץ לעשות הכול לבדו.

סיפורים נוספים
בשנת 2016, ויר פרסם ספרות חובבים בשם Larco שנחשב חלק מיקום העולם המתואר בספר שחקן מספר אחת ונחשב פריקוול למה שמתואר בספר. 

ב-2016, ויר פרסם אוסף סיפורים קצרים בשם "עקרונות אי-הוודאות" על אפליקציית TAPAS לסיפורים קצרים.

ויר זכה בפרס על שם ג'ון קמפבל עבור הכותב החדש הטוב ביותר לשנת 2016.

בשנת 2017, CBS בחרה בפיילוט שכתב ויר הנקרא "Mission Control" (חדר בקרה) העוקב אחר קבוצה של אסטרונאוטים צעירים ומדעני נאס"א.

חיים אישים 
 
ויר גר במאונטיין ויו, קליפורניה. בעבר הודה כי הוא סובל מפחד טיסה, ולכן לעולם לא ביקר בסט של הסרט "להציל את מארק וואטני", כיוון שהוא צולם ברובו בבודפשט, לאחר טיפול נפשי ב-2015, הוא היה מסוגל לטוס ליוסטון כדי לבקר במרכז החלל ג'ונסון, ולהשתתף בפסטיבל קומיק-קון בסן דייגו.

ויר הצהיר כי הוא אגנוסטיקן. הוא תיאר את עמדותיו הפוליטיות כשמרן מבחינה כלכלית וליברלי מבחינה חברתית.

ספרים וסיפורים שכתב 
באתר של ויר נמצאת רשימה מעודכנת של היצירות שכתב, כולל גרסאות חינם של חלק מהסיפורים הקצרים שלו.

סיפורים באורך מלא
 לבד על מאדים (The Martian, גרסת אינטרנט 2011; רנדום האוס 2014) תרגום לעברית: דידי חנוך, הוצאת הכורסא (2014). 
 ארטמיס (Artemis, רנדום האוס 2017) תרגום לעברית: דידי חנוך, הוצאת הכורסא (2018) 
 פרויקט הייל מרי (Project Hail Mary, ספרי בלנטיין 2021) תרגום לעברית: דידי חנוך, הוצאת הכורסה (נובמבר 2021)

סיפורים קצרים
 העולם המשועמם (Bored World)
 Twarrior
 עכברוש
 השף (The chef)
 Lacero, פריקוול לשחקן מספר אחת (ארנסט קליין, סופר שחקן מספר אחת, ערך.) 2016
 עקרונות אי הוודאות: אסופת סיפורת בזק לספר אלקטרוני על אפליקציית TAPAS, פורסמה ב- 2016. הכוללת את הסיפורים הבאים:
 גישה (Access)
 היום של אנני (Annie's day)
 Antihypoxiant
 לפגוש את שרה
 הקצב של העיר (The Midtown Butcher)
 הביצה (The Egg) (2009)
 הדבר האמיתי (The real deal)
 יורי גגארין מציל את הגלקסיה

פרסומים שיצאו ברשת

רומנים בהמשכים וסיפורים ארוכים 
 בוני מקנזי: סיפור חייה של בת-ים
 ג'יימס מוריארטי, ייעוץ פלילי (ספרות חובבים בעולם שרלוק הולמס)
 The Adventure of the Dishonor Among Thieves
 The Adventure of the Unscrupulous Assassin
 The Adventure of the Sealed Room
 דברי ימי רומנה / Xoloans (ספרות חובבים בעולם "דוקטור הו") - סיפור בהמשכים בארבעה חלקים
 גניבת הגאווה

קישורים חיצוניים 

 

 יצירתיו הספרותיות של אנדי ויר
 ריאיון עם אנדי ויר על הספר לבד על מאדים
 ביבליוגרפיה של אנדי ויר באתר ISFDB
 הביצה, בתרגום לעברית, תורגם על ידי אור בן חייל
 אנדי ויר שם עיר על הירח, שיחה לקראת צאת הספר "ארטמיס", אתר הPlanetary Radio, מתאריך 8 בנובמבר 2017

הערות שוליים

סופרי מדע בדיוני אמריקאים
סופרים ויוצרים זוכי פרס גפן
סופרים אמריקאים
מחברי סיפורים קצרים
אמריקאים שנולדו ב-1972